Jugoslavija na Olimpijskim igrama
Sportisti iz Jugoslavije su prvi put na Olimpijskim igrama nastupili na sedmim olimpijskim igrama 1920. godine u belgijskom Antwerpenu pod zastavom i imenom Kraljevine Srba, Hrvata i Slovenaca. Na svojim prvim Olimpijskim igrama Jugoslavija je imala ukupno sedamnaest predstavnika, koji su se takmičili u nogometu kao jedinom sportu u kojem je uzela učešće. Na svom prvom učešću Jugoslavija nije osvojila nijednu medalju. Nogometaši su na olimpijskom nogometnom turniru zauzeli četrnaesto mjesto sa dva poraza iz dvije utakmice.